b'\n_START_ARTICLE_\nRiho P\xc3\xa4ts\n_START_PARAGRAPH_\nRiho P\xc3\xa4ts (1934. aastani Richard P\xc3\xa4ts; 26. juuni 1899 Tartu \xe2\x80\x93 15. jaanuar 1977 Tallinn) oli Eesti helilooja, koorijuht, muusikaajakirjanik ja muusika\xc3\xb5petaja. P\xc3\xa4tsi elut\xc3\xb6\xc3\xb6ks oli muusikapedagoogika edendamine Eestis._NEWLINE_Riho P\xc3\xa4ts alustas muusika\xc3\xb5pinguid Tartus 1915. aastal Mart Saare juures ja j\xc3\xa4rgmisel aastal j\xc3\xa4tkas Tartus Rudolf Griwingi muusikakoolis ja alates 1920. aastast Tartu K\xc3\xb5rgemas Muusikakoolis. Aastatel 1923\xe2\x80\x931927 \xc3\xb5ppis P\xc3\xa4ts Tallinna konservatooriumis Artur Lemba klaveriklassis, k\xc3\xb5rgkooli l\xc3\xb5petas kompositsiooni erialal (Artur Kappi klass) 1926. aastal._NEWLINE_P\xc3\xa4ts t\xc3\xb6\xc3\xb6tas koolides muusika\xc3\xb5petajana. Alates 9. augustist 1940 sai ta omal soovil Tallinna Konservatooriumi direktori ametikohalt lahkunud Juhan Aaviku kohuset\xc3\xa4itjaks. Aastatel 1940\xe2\x80\x931941 ja 1944\xe2\x80\x931950 oli ta Tallinna Riikliku Konservatooriumi \xc3\xb5ppej\xc3\xb5ud. Aastal 1950 represseeriti, oli aastani 1955 vangilaagreis. Aastatel 1956\xe2\x80\x931971 oli ta Tallinna Pedagoogilise Instituudi \xc3\xb5ppej\xc3\xb5ud, aastail 1959\xe2\x80\x931960 laulu- ja muusikakateedri juhataja, aastast 1962 professor.\n_START_SECTION_\nIsiklikku\n_START_PARAGRAPH_\nAbikaasa Made P\xc3\xa4ts-Jakobson oli tuntud lauljanna ja laulupedagoog._NEWLINE_Tema t\xc3\xbctar Leelo K\xc3\xb5lar on samuti muusika\xc3\xb5petaja.'